Hr Kuido Kartau	
OÜ Hendrikson&Ko		       
kuido@hendrikson.ee
	Teie 25.09.2014 nr 2417/14

Meie 15.10.2014 nr V 6-8/14/16436-5
	
Märkuste edastamine  Käsmu sadama KSH
programmile  ja Käsmu sadama
detailplaneeringule

Lugupeetud härra  Kartau

Olete 25.09.2014  esitanud Keskkonnaametile Käsmu sadama detailplaneeringu (edaspidi detailplaneering) ja detailplaneeringu keskkonnamõju strateegilise hindamise (edaspidi KSH) programmi. 

Keskkonnaamet on tutvunud esitatud materjalidega ning esitab alljärgnevalt seisukohad/märkused detailplaneeringu lahendusele ja KSH programmile:

1.	Punkt 4.3. Krundi ehitusõiguses antud kõrgused, ehitusalused pinnad ja mahud liiga suured, arvestama peab muinsuskaitse eritingimustega mahtude osas, mis on kooskõlas Lahemaa rahvuspargi  kaitse-eesmärkidega.

2.	Punkt 34.4 "Olulisemad arhitektuurinõuded ehitistele". Peab arvestama Lahemaa rahvuspargi kaitse-eesmärkidega kultuuripärandi ja maastike säilitamisel, sealhulgas asjaoluga, et Leele Välja analüüsi "Lahemaa Rahvuspargi kaitsekorralduskava alusuuringud ja rannakülade inventeerimine"  (edaspidi  Leele Välja alusuuring) kohaselt on tegemist Käsmu küla ajaloolise tuumikalaga, mis vajab kõige konkreetsemalt sätestatud eeskirju edasise ehitustegevuse suunamisel ja kus kogu tegevus peab olema suunatud olemasolevate väärtuste säilitamisele. 

Ehitustegevuse reglementeerimise eesmärk on säilitada ajaloolise hoonestuse kandev roll külakeskkonna kujundamisel ja vältida dominantsete uusehituste teket. Uus  hoonestus peab oma materjalikasutuselt ning arhitektuurselt lahenduselt olema kooskõlas ja harmoneeruma olemasoleva ajaloolise hoonestusega. Palume arvestada Leele Välja alusuuringus toodud nõudeid Käsmu külakeskkonnale: http://www.keskkonnaamet.ee/public/kasmu.pdf 

3.	Punkt 4.2 "Krundi jaotus". Ajaloolisel tuumikalal vältida kruntide liigset tükeldamist,   minimaalne krundi suurus - 2000 m², säilitada võimalikult maksimaalselt ajalooline külastruktuur (vt Leele Välja alusuuring).

4.	Praeguses etapis pole selge, kui suureks kujunevad tööde mahud (mere täitetööd). 

5.	Juhime tähelepanu, et keskkonnamõju hindamise ja keskkonnajuhtimissüsteemi seaduse § 6 lõike 1 punkti 17 alusel on tahkete ainete uputamine alates ainete mahust 10 000 kuupmeetrit olulise keskkonnamõjuga tegevus, mis eeldab keskkonnamõju hindamise (edaspidi KMH) läbiviimist.

6.	Detailplaneeringu koostamisel ja KSH läbiviimisel tuleb arvestada, et Vabariigi Valitsuse 03.06.1997 määrusega nr 109 kehtestatud Lahemaa rahvuspargi kaitse-eeskirja kohaselt on Lahemaa rahvuspargi kaitse-eesmärk Põhja-Eestile iseloomuliku looduse ja kultuuripärandi, sealhulgas ökosüsteemide, bioloogilise mitmekesisuse, maastike, rahvuskultuuri ning alalhoidliku looduskasutuse säilitamiseks, uurimiseks ja tutvustamiseks.

Seega tuleb KSH läbiviimisel arvestada ka Lahemaa rahvuspargi kaitse-eesmärkidega, mitte ainult Natura 2000 ala kaitseväärtustega. Kavandatava tegevuskoha lähedal asub nt Eesti ainuke arvestatav II kaitsekategooriasse kuuluva taimeliigi siberi piimika (Mulgedium sibiricum) populatsioon. Sadama ehitamisega kaasnevad rannikuprotsessid mõjutavad eeldatavalt oluliselt siberi piimika kasvukohti. Vajalik on rannikuprotsesside modelleerimine.

7.	Juhime tähelepanu, et looduskaitse  § 38 lg 5 p 2 sätestatud erand kehtib vaid sadama sihtotstarbeliseks kasutamiseks vajalike ehitiste puhul st üldjuhul ehitiste puhul, kus osutatakse sadamateenust sadamaseaduse § 3 mõistes. Nt ei ole hotell või kohvik sadama teenindamiseks vajalik ehitis. Sellega tuleb arvestada planeeringu koostamisel.

8.	Vastavalt sadamaseaduse § 26 lg 1ja 2  sadama pidaja koostab ja rakendab nõuetekohase laevaheitmete ja lastijäätmete vastuvõtmise ning käitlemise kava, mis esitatakse heakskiitmiseks Keskkonnaametile. Palume sellega arvestada detailplaneeringu jäätmete käitlemise osas.

Lugupidamisega

/allkirjastatud digitaalselt/

Emma Krikova
keskkonnakasutuse juhtivspetsialist
Viru regioon

Irina Sõtšova 357 2614
irina.sotsova@keskkonnaamet.ee